Okresná prokuratúra Michalovce 
Nám. Slobody 3, 071 01 Michalovce 1

Sp. zn. : 1 Pv 553/12/8807	Michalovce, 25.11.2014
EEČ : 2-66-486-2014

U Z N E S E N I E

Trestná vec:	obvinený XXXXX 
Trestný čin:	podvod podľa § 250 odsek 1, odsek 4 písmeno b Trestného zákona číslo 140/1961 Zbierky zákonov v znení zákona číslo 171/2003 Zbierky zákonov

Rozhodol: 	prokurátor Okresnej prokuratúry Michalovce
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre trestný čin podvodu  podľa § 250 ods. 1, ods. 4 písm. b) Trestného zákona Slovenskej republiky, účinného do 31. 12. 2005, ktorého sa mal  dopustiť na tom skutkovom základe, že ako zástupca leasingovej spoločnosti XXXXX, v čase od mesiaca september 2002 do mesiaca december 2003 neodviedol peniaze zasielané súkromným podnikateľom XXXXX, ako leasingové splátky  za prenájom ťahača značky IVECO Eurostar, číslo podvozku 04198133, ale nechal si ich zasielať na svoj súkromný účet číslo 335051968505, vedený v BBL Bank, Lommel, Belgicko, čím spôsobil XXXXX, bytom XXXXX, XXXXX, prechodne bytom XXXXX,  XXXXX,   Slovenská   republika,  škodu v celkovej výške 33.000 €,

lebo je trestné stíhanie neprípustné podľa § 9 odsek 1 písmeno d

Odôvodnenie:
Vyšetrovateľ Policajného zboru, Odboru kriminálnej polície XXXXX uznesením spisovej značky ORP-1100/OEK-MI-2005 zo 04. 07. 2012 2008 začal trestné stíhanie a uznesením rovnakej spisovej značky  zo dňa 15. 05. 2013 vzniesol  obvinenie   holandskému občanovi XXXXX pre trestný čin podvodu  podľa § 250 ods. 1, ods. 4 písm. b) Trestného zákona Slovenskej republiky, účinného do 31. 12. 2005, na  tom  skutkovom  základe, ako je to uvedené vo výrokovej časti tohto uznesenia. 
Uznesením spisovej značky ORP-1100/OEK-MI-2005 z 25. 07. 2013 vyšetrovateľ Policajného zboru  trestné stíhanie proti obvinenému XXXXX podľa  §  228 odsek 2 písmeno d) Trestného poriadku  prerušil, nakoľko bolo navrhnuté odovzdanie trestného stíhania do cudziny. 
Generálna prokuratúra Slovenskej republiky  v Bratislave, so súhlasom ministra spravodlivosti Slovenskej republiky a v súlade s návrhom Okresnej prokurátorky v Michalovciach požiadala o prevzatie trestného stíhania príslušné kompetentné justičné  orgány Holandského kráľovstva, na základe čoho bolo vykonané trestné konanie proti obvinenému na území Holandského kráľovstva.
Po obdržaní výsledku odovzdaného trestného konania a jeho  pretlmočení bolo potrebné pokračovať v trestnom stíhaní a vo veci rozhodnúť s konečnou platnosťou. 
Z listu Ministerstva bezpečnosti a spravodlivosti Holandského kráľovstva WTS-I 2014018155 z 28. 04. 2014 vyplýva, že obvinený XXXXX zomrel. 
Následne tunajšia prokuratúra cestou medzinárodnej právnej pomoci vyžiadala od príslušných holandských justičných orgánov originál úmrtného listu obvineného, z ktorého je zrejmé, že tento zomrel  dňa 10. 04. 2014 v meste Veldhoven, Holandské kráľovstvo.  
Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9 Trestného poriadku
Podľa  § 9 odsek 1 písmeno d) Tr. poriadku trestné stíhanie nemožno začať, a ak bolo začaté nemožno v ňom pokračovať a musí byť zastavené, proti tomu kto zomrel. 
 Vzhľadom na vyššie uvedené bolo potrebné zo zákonných dôvodov rozhodnúť tak, ako je to uvedené vo výrokovej časti uznesenia.
Týmto rozhodnutím nie je dotknuté právo poškodeného uplatniť si nárok na náhradu škody v občianskom súdnom konaní.   

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ivan Tvarožek
prokurátor